VG-lista

VG-lista er en norsk salgsliste for musikk. Listene presenteres av VG i samarbeid med IFPI Norge (som også håndterer den delvis sammenfallende Topplista) hver uke, og består av i alt tre lister; album, singel og radio. De to førstnevnte viser de 40 mest populære musikkalbumene og singlene den siste uka, basert på registrerte salgstall fra forhandlere gjennom fysiske produkter, nedlasting og strømming. Radiolista viser de 40 mest spilte sangene på norske radiokanaler i løpet av den siste uka.

Den tilhørende singellista har blitt publisert ukentlig siden oktober 1958, mens albumlista ble publisert første gang i 1967. Tallene i listene er basert på informasjon som IFPI samler inn. I 2018 startet IFPI imidlertid opp nettstedet Topplista.no, og i begynnelsen av 2021 ble alle singel- og albumlistene siden 1958 overført til nettstedet. I likhet med topplister i andre land har også beregningsgrunnlaget for VG-lista endret seg over tid, i tråd med den teknologiske utviklingen. Opprinnelig var bare fysisk platesalg inkludert, men i 2000- og 2010-årene ble beregningsgrunnlaget utvidet til å også omfatte lovlig musikknedlastning og strømming via Internett. Radiolista ble publisert første gang i 2018.

NRK har sendt Topplista (basert på IFPIs informasjon) som TV-program siden 1995, og som radioprogram siden 2007. NRK produserte VG-lista-baserte gratiskonserter i samarbeid med VG i omtrentlig 20 år, men trakk seg etter «VG-lista Rådhusplassen» i 2022. Samarbeidet ble avsluttet av NRK på grunn av et ønske om å fokusere på annet innhold som treffer yngre målgrupper over lengre perioder, og på grunn av budsjett for det påfølgende året. VG har fått tillatelse til å arrangere konsertene uten NRK.

Historie 
Den første listen sto på trykk i VG torsdag 16. oktober 1958 under navnet «Ti på topp». Listen omfattet de ti mest solgte singlene fra 25 norske platebutikker over hele landet. Hver butikk sendte inn sin oversikt over de ti mest solgte singlene uken i forveien. Den mest solgte sangen fikk 10 poeng, nummer to fikk 9 poeng og deretter ned til 1 poeng for den tiende mest solgte singelen. Med lister fra 25 platebutikker kunne en singel få maksimalt 250 poeng. Nummer én på den første listen var «Sail Along Silv'ry Moon» med Billy Vaughns orkester, som fikk 223 poeng.

De første årene var listen kun en oversikt over de mest solgte singlene. Salgslisten for album startet først 4. januar 1967 som en topp 20-liste under navnet «20 LP på topp», med filmmusikken til The Sound of Music (1965) øverst. 

I 1995 ble singellisten utvidet fra topp 10 til topp 20, mens albumlisten ble utvidet fra topp 20 til topp 40. Fra uke 44 i 2014 ble singellisten utvidet fra topp 20 til topp 40, men navnet «Topp 20» brukes fremdeles i stor grad om singellisten.

Listene publiseres i VG hver fredag, og ble frem til april 2020 sendt som radioprogram på NRK. Radioprogrammet VG-lista topp 20 (basert på singellisten) ble sendt på lørdager klokken 12 til 14 på NRK mP3 med Kristian Trysil som programleder, og VG-lista topp 40 (albumlisten) ble sendt på fredager klokken 19 til 22 på NRK P1 med Eirik Kjos som programleder. Sendingene av VG-lista topp 20 opphørte etter 29. februar 2020. VG-lista topp 40 ble omprofilert til Topplista fra og med 17. april 2020.

Siden starten i 1958 har det også vært laget flere spesial-lister. Blant annet ble en liste for solgte DVD-er en del av VG-lista fra og med uke 10 i 2003. Det har også vært utarbeidet egne lister for norsk musikk og samlealbum. 

I 2003 ble alle listene fra 1958 gjort tilgjengelig på internett via VG Nett og nettstedet norwegiancharts.com. I 2018 ble listene flyttet til nettstedet Topplista.no

Singellista var fram til uke 43 i 2014 en topp 20-liste, mens albumlista var en topp 40-liste. Albumlista var derfor kjent som VG-lista Topp 40, mens singellista var kjent som VG-lista Topp 20. Fra uke 43 i 2014 ble imidlertid også singellista utvidet til en topp 40-liste.

I starten av 2017 begynte også IFPI å publisere en egen lister for norske singler, og i 2018 for de mest solgte vinylplatene, samt for de mest spilte låtene på radio. Listene for både vinyl og norske singler ble imidlertid kortvarige; i 2020 valgte IFPI av ukjente grunner å slutte å publisere nye lister for både vinyl og norske singler etter uke 40. Radiolista har imidlertid fortsatt å bli publisert, sammen med album– og singellistene.

Metodikk 
De ukentlige listene baseres på siste ukes salg hos rundt 70 musikkforhandlere i Norge – både butikker, strømmetjenester og digitale kjøp. Grunnlagsdataene innhentes av Musicom AS i samarbeid med Nielsen Soundscan International og Ranger Computer Systems. Innsamlingsarbeidet gjøres på vegne av IFPI Norge som utarbeider hitlistene eksklusivt for VG.

Digitalt salg og strømmetall 
Utover i 2000-årene ble digitalt singelsalg inkludert i singellisten. Frem til 2011 inkluderte albumlisten bare fysisk solgt musikk, men fra februar 2011 begynte listene også å omfatte digitalt salg gjennom iTunes.

I juni 2011 inkluderte IFPI også strømming i singellisten, og den første listen med strømmetall kom i uke 24 2011. Først i 2014 ble strømmetall inkludert i albumlisten, noe som skyldtes utfordringer med å finne en modell for hva som skulle regnes for et avspilt album.

Regler

Radioprogram 
Topplista (før 2020 kjent som VG-lista topp 20 / topp 40) er et norsk hitlisteprogram som har gått på NRK Radio siden 2007. 

Programmet er delt i to der den ene sendingen, Topp 20, spiller musikk fra ukens 20 mest populære låter i Norge, mens den andre sendingen, Topp 40, konsentrerer seg om ukens 40 mest populære album i Norge. Begge delprogrammene går ukentlig, men på ulike dager og på ulike kanaler. 

VG-lista topp 20 ble sendt på lørdager på NRK mP3 fra klokken 12 til 14, med reprise på søndager på samme tidspunkt og i NRK P3 samme dag fra klokken 22 til 24. Siste sending gikk 29. februar 2020, hvor Kristian Trysil var programleder i den siste tiden. 

VG-lista topp 40 ble først sendt på fredager på NRK P1 i 2016 fra klokken 18.30 til 21. Da Her og nå sluttet med fredagssendinger, ble sendetidspunktet flyttet til klokken 19 til 22. Den 17. april 2020 ble programmet omprofilert til Topplista. Formatet og sendetiden av programmet er det samme (unntatt en periode høsten 2021, hvor programmet gikk fra 21 til midnatt), og programleder siden 2016 er Eirik Kjos.

Sendingen tar i utgangspunkt Topplista, som utarbeides av IFPI. Lista tar i utgangspunkt de 40 mest solgte albumene basert på fysiske salg, nedlasting og strømming.

Topp 20 har også gått som TV-program på 1990-tallet.

TV-programmet VG-lista topp 20
Fra 2. februar 1995 ble singellisten også presentert i TV-programmet Topp 20 på NRK Fjernsynet. I 1996 endret både program og kanal navn til henholdsvis VG-lista Topp 20 og NRK1. I starten gikk programmet hver torsdag, men fra 2000 ble sendetiden utvidet til to ganger i uken, torsdager og fredager.

Etter hvert ble programmet sendt på NRK1, med en parallell sending på søsterkanalen NRK TO, der seerne kunne delta i chatten og komme med innspill til programmet. Sendingene gikk da hver fredag fra klokken 16 til 18. 

Da NRK3 startet sendinger i september 2007, ble VG-lista Topp 20 flyttet til den nye kanalen med sendinger hver torsdag klokken 20, med reprise fredag klokken 16 på NRK1.

Programledere 
 Benedicte Bendiksen (juni 2007–desember 2007)
 Nicholas Carlie (januar 2003–juni 2007)
 Vegard «Short Cut» Olsen (august 1999–juni 2003)
 Silvany Bricen (januar 1998–juni 1999)
 Hans Christian Andersen (august 1995–juni 1997)
 Anne Karine Dybdahl Aarlid (januar–juni 1995)

Bak programmet står blant andre Nicolai Sørensen, Anja Viuf og Erik Meyn.

Rådhusplassen og konsertturné 
Siden sommeren 1998 har NRK og VG arrangert VG-lista Topp 20-konserter over hele landet. Konsertene har artister som har figurert på hitlistene den siste tiden og sendes direkte på VG Nett.

Den årlige konsertturneen innledes med en storstilt gratiskonsert på Rådhusplassen i Oslo. Konserten overføres direkte på NRK1 og har enkelte år trukket opptil  publikummere til plassen.

Se også 
 Liste over førsteplasser på den norske singellista
 Liste over førsteplasser på den norske albumlista
 Liste over førsteplasser på den norske vinyllista
 Liste over førsteplasser på den norske radiolista

Referanser

Eksterne lenker
 

Norske hitlister
Verdens Gang
Musikkfestivaler i Norge
Radioprogrammer på NRK Radio
Norske musikkprogrammer på radio
Norske radioprogrammer fra 2000-årene
Norske radioprogrammer fra 2010-årene
Norske radioprogrammer fra 2020-årene